การท่าเรือแห่งประเทศไทย สั่งห้ามระบายน้ำ ปนเปื้อนออกจากเรือที่เกิดเพลิงไหม้ตู้คอนเทนเนอร์ท่าเรือแหลมฉบัง ลงสู่ทะเล
การท่าเรือแห่งประเทศไทย สั่งห้ามระบายน้ำ ปนเปื้อนออกจากเรือที่เกิดเพลิงไหม้ตู้คอนเทนเนอร์ท่าเรือแหลมฉบัง ลงสู่ทะเล พร้อมจัดเจ้าหน้าที่เฝ้าระวังไม่ให้เกิดไฟประทุขึ้นมาอีก  เรือโทยุทธนา  โมกขาว  ผู้อำนวยการท่าเรือแหลมฉบัง การท่าเรือแห่งประเทศไทย รายงานความคืบหน้ากรณีเกิดเพลิงไหม้ตู้คอนเทนเนอร์บนเรือ KMTC HONGKONG ณ ท่าเทียบเรือ บริษัท ไทยแหลมฉบัง เทอร์มินัล จำกัด บริเซรที่จอดเทียบท่า A2 ท่าเรือแหลมฉบัง ว่า ล่าสุดเมื่อเวลาเที่ยงคืนของวันที่ 25 พฤษภาคมที่ผ่านมา เจ้าหน้าที่ได้ดำเนินการควบคุมสถานการณ์เป็นที่เรียบร้อยแล้ว โดยมีตู้สินค้าที่ได้รับความเสียหายจากเปลวไฟ จำนวนทั้งสิ้นประมาณ 35 ตู้ แต่อาจมีตู้ที่ภายนอกไม่เสียหาย ได้รับผลกระทบจากความร้อนน้ำปนเปื้อนจากการดับเพลิง จนทำให้สินค้าภายในตู้สินค้าได้รับเสียหายเพิ่มเติมอีกได้ สำหรับน้ำปนเปื้อนจากการดับเพลิง จะถูกกักเก็บอยู่ในระวางเรือ และกรมเจ้าท่า ได้สั่งห้ามระบายน้ำปนเปื้อนออกจากเรือลงสู่ทะเล โดยให้ดำเนินการตามขั้นตอนและวิธีการที่กรมโรงงานอุตสาหกรรมกำหนดไว้ และนำไปกำจัดอย่างถูกวิธีต่อไป และในการนี้ ท่าเรือแหลมฉบัง ได้มีการวางบูม รอบตัวเรือ เพื่อป้องกันกรณีที่อาจเกิดน้ำมันรั่วไหลทะเลอีกด้วย โดยท่าเรือแหลมฉบัง จัดให้มีเจ้าหน้าที่เฝ้าระวังไม่ให้ไฟประทุ ขึ้นมาอีก พร้อมทั้ง ให้มีการเตรียมความพร้อมในการฟื้นฟูพื้นที่เกิดเหตุ รวมทั้งติดตามผลกระทบต่อสิ่งแวดล้อมด้วย